Otte folketingspolitikere har været i Colorado, og talt med politikere, hash-sælgere og mødt cannabis-redaktøren på Denver Post

- Vi kan lære af det - og jeg synes, vi skal følge det nøje.

- Jeg kan meget godt lide, at man tager hashhandelen væk fra banderne og rockerne, der tjener milliarder.

Sådan siger formanden for Folketingets retsudvalg, SF'eren Karina Lorentzen til metroxpress, efter at hun sammen med syv andre folkevalgte har været i Denver, Colorado og studeret den måde, lovgivere, politiet og borgere, har det med fri cannabis.

Se også: Avis ansætter marihuana-anmelder

SF'eren mener dog ikke, at den amerikanske stats forsøg med fri cannabis - der trådte i kraft 1. januar i år, kan kopieres direkte, men studieturen har sat tankerne i gang. Og så Venstre's Jan E. Jørgensen synes besøget var 'vildt spændende':

Lad os se nogle resultater

- Venstres politik er ikke statisk. Vi var også modstander af lægeordineret heroin, indtil vi ændrede holdning. Men det er alt for tidligt at diskutere endnu. Nu må vi først se nogle resultater, siger Jan E. Jørgensen til metroexpress.

Meldingerne fra SF og Venstre er nye - tidligere har Enhedslisten og Liberal Alliance talt for forsøg med fri hash - men Socialdemokraterne er stadig imod.

Hvad med dig? Synes du, Danmark skal tillade et hash/cannabis-forsøg?

Knap 20 delstater har tilladt marihuana til medicinske formål, men Colorado er den første delstat, der tillader marihuana til rekreativt brug. Ifølge officielle skøn vil de nye skatteindtægter sikre Colorado indtægter på op mod 578 millioner dollar - over tre milliard kroner - i årlige indkomster fra cannabis-markedet.

Cannabis er fortsat et illegalt narkotikum i henhold til den føderale lovgivning, men Obama-administrationen har givet delstaterne lovning på, at de selv må lovgive på området.